Handige wapen vir ANC in Kaapse kiesstryd‘n Lugfoto van Kaapstad. Foto: Sharonang/Pixabay.com Die nuwe waterheffings wat die Kaapse metroraad pas aangekondig het, is deur die ANC aangegryp as ’n handige wapen om sy posisie in die Wes-Kaap in aanstaande jaar se algemene verkiesing te versterk. Die ANC gaan vanmiddag munt slaan uit die chaos in Wes-Kaapse DA-geledere deur ’n hofaansoek te bring teen ’n hele rits ongewilde nuwe waterheffings wat baie swak deur die DA aan Kaapse belastingbetalers verduidelik word. Ten wortel van die kwaad is die voortgesette twis, tweespalt en onregmatige pogings van sommiges in die DA om ontslae te raak van die Kaapse burgemeester, Patricia de Lille – die een politikus in die Kaapse stadsraad met die openbare aansien om die redes vir sulke heffings behoorlik en geloofwaardig aan Kapenaars van alle rasse oor te dra. Die vreemdste van alles is dat De Lille van alles en nog wat beskuldig is toe sy die moontlikheid van waterheffings genoem het – deur dieselfde DA-lede wat nou veel meer omvattende heffings wil implementeer. Die nuwe heffings sluit in: * ’n nuwe waterheffing van R115 per maand, betaalbaar deur die meeste Kaapse huishoudings, nog voordat ‘n enkele kraan oopgedraai is; en * ’n tariefverhoging van 10% in die waterprys, insluitend ‘n droogteheffing. Die ANC se provinsiale sekretaris, Faiez Jacobs, voer aan dis ’n geldmaakstorie – ’n argument wat veral goed sal uitspeel op die Kaapse Vlakte waar die meeste kiesers woon, en waar niemand R115,00 per maand het om uit te gee op water wat hulle nie eens gebruik nie. Die DA se kwesbaarheid oor die kwessie word deur hulself vererger, want omdat haar teenstanders haar die swye opgelê het, kan De Lille nie gebruik word om die ANC-aansprake teen te werk nie. Dit word nou oorgelaat aan die onderburgemeester, Ian Neilson, wat bekwaam is met tegniese besonderhede, maar nie goed met die massas kommunikeer nie en erg tekort skiet aan De Lille se persoonlikheid en slaankrag. Die DA het ook nog geen doeltreffende aanduiding aan Kaapse belastingbetalers gegee waarvoor die heffings gebruik gaan word nie, en het geen aanduiding gegee dat uiters streng waterbeperkings wat steeds van krag is hoewel daar nou byna twee en ’n half keer meer water in Kaapse damme is as vier maande gelede, verlig gaan word nie. Maar terwyl sommiges in die DA gereed maak om nog ’n mosie van wantroue in De Lille te stel, en Kaapse kiesers volgens die jongste meningspeilings vertroue verloor in die DA se vermoë om doeltreffend te regeer, dobber die DA leierloos voort, word De Lille steeds nie as bate aangewend nie en floreer die Wes-Kaapse ANC.